b"\n_START_ARTICLE_\nAugust Macke\n_START_PARAGRAPH_\nAugust Macke (3. tammikuuta 1887 Meschede \xe2\x80\x93 26. syyskuuta 1914 Perthes-l\xc3\xa8s-Hurlus, Marne) oli saksalainen taidemaalari. Macken maalauksissa on hehkuva voimakas v\xc3\xa4riasteikko ja kubismiin sek\xc3\xa4 futurismiin pohjautuva rakenteellinen muotokieli. Macke kuului Der Blaue Reiter -ryhm\xc3\xa4\xc3\xa4n._NEWLINE_Macke opiskeli vuosina 1904\xe2\x80\x931906 D\xc3\xbcsseldorfin taideakatemiassa ja vuosina 1907\xe2\x80\x931908 Berliiniss\xc3\xa4 Lovis Corinthin taidekoulussa. H\xc3\xa4nen maalaustyylins\xc3\xa4 sai aluksi paljon vaikutteita Arnold B\xc3\xb6cklinilt\xc3\xa4. Oman tyylins\xc3\xa4 h\xc3\xa4n l\xc3\xb6ysi vasta tutustuttuaan Pariisissa impressionistiseen taiteeseen, ja varsinkin Edouard Manet'n teokset tekiv\xc3\xa4t h\xc3\xa4neen suuren vaikutuksen. Macken v\xc3\xa4rienk\xc3\xa4ytt\xc3\xb6 muuttui rohkeammaksi, kun taas maalausten sommittelu muuttui harkitummaksi ja kurinalaisemmaksi._NEWLINE_Impressionismin lis\xc3\xa4ksi Macke sai vaikutteita muun muassa Henri Matisselta. Hyv\xc3\xa4 esimerkki Matissen vaikutuksesta on Asetelma vuodelta 1910. Samana vuonna h\xc3\xa4n tapasi baijerilaisen taidemaalari Franz Marcin ja yst\xc3\xa4vystyi t\xc3\xa4m\xc3\xa4n kanssa. Kun Franz Marc ja Wassily Kandinsky perustivat vuonna 1911 ekspressionistisen Der Blaue Reiter -taiteilijaryhm\xc3\xa4n, liittyi Macke pian ryhm\xc3\xa4n j\xc3\xa4seneksi ja osallistui sen n\xc3\xa4yttelyihin._NEWLINE_Macke oli sik\xc3\xa4li ep\xc3\xa4tyypillinen ekspressionisti, ett\xc3\xa4 h\xc3\xa4nen taiteestaan ei l\xc3\xb6yd\xc3\xa4 tuolle taidesuunnalle tyypillist\xc3\xa4 rajuutta ja rumuutta. H\xc3\xa4n ei my\xc3\xb6sk\xc3\xa4\xc3\xa4n harrastanut kumouksellisia poliittisia kannanottoja vaan vaikutti olevan varsin tyytyv\xc3\xa4inen tuon ajan porvariston el\xc3\xa4m\xc3\xa4ntapaan. Monet h\xc3\xa4nen maalauksensa kuvaavat keskiluokkaisia herroja ja rouvia, jotka kuljeskelevat joutilaina puistoissa ja kaupungin kaduilla. Macken ekspressionismi ei siis perustu maalausten aiheisiin, vaan l\xc3\xa4hinn\xc3\xa4 v\xc3\xa4rien k\xc3\xa4ytt\xc3\xb6\xc3\xb6n ja sommitteluun._NEWLINE_Vuosina 1912\xe2\x80\x931913 Macken tyyli kehittyi kubismin ja futurismin suuntaan. My\xc3\xb6s ranskalaisen taidemaalari Robert Delaunayn vaikutus oli suuri vuoden 1912 j\xc3\xa4lkeen, jolloin Macke k\xc3\xa4vi tapaamassa Delaunayta Pariisissa._NEWLINE_Macke oli kiinnostunut it\xc3\xa4maisista kulttuureista, joten vuonna 1914 h\xc3\xa4n p\xc3\xa4\xc3\xa4tti matkustaa Tunisiaan n\xc3\xa4hd\xc3\xa4kseen paikan p\xc3\xa4\xc3\xa4ll\xc3\xa4 arabialaista el\xc3\xa4m\xc3\xa4nmenoa. Matkakumppaneiksi h\xc3\xa4n sai kaksi taidemaalaria: saksalaisen Paul Kleen ja sveitsil\xc3\xa4isen Louis Mouillet'n. Matka oli kaikille kolmelle k\xc3\xa4\xc3\xa4nteentekev\xc3\xa4 kokemus. Etel\xc3\xa4n voimakkaat v\xc3\xa4rit ja tuoksut inspiroivat Mackea, ja erityisesti h\xc3\xa4n innostui vesiv\xc3\xa4rien tarjoamista mahdollisuuksista. H\xc3\xa4n teki matkalla paljon luonnoksia, jotka h\xc3\xa4nen oli tarkoitus ty\xc3\xb6st\xc3\xa4\xc3\xa4 maalauksiksi kotona Saksassa. Macke ei kuitenkaan koskaan saanut kunnon tilaisuutta toteuttaa kaikkia Tunisian matkan tuottamia ideoita. Ensimm\xc3\xa4inen maailmansota alkoi elokuussa 1914 ja Macke kutsuttiin armeijan palvelukseen. Muutama viikko my\xc3\xb6hemmin h\xc3\xa4n kaatui 27 vuoden ik\xc3\xa4isen\xc3\xa4 Reimsin l\xc3\xa4hell\xc3\xa4 k\xc3\xa4ydyss\xc3\xa4 taistelussa."